Jagongeluk-saak: Verhoordatum binnekort bepaalStefan Hepburn. Foto: Mariné Lourens Stefan Hepburn, die man wat strafregtelik aangekla word nadat hy glo per ongeluk ŉ plaaswerker tydens ŉ jagtog in die Tuinplaas-omgewing buite Modimolle in Limpopo doodgeskiet het, se verhoordatum sal moontlik tydens sy volgende hofverskyning bepaal word. Hepburn het vroeër vandeesmaand weer in die hof verskyn waar die saak tot 8 November uitgestel is. Hepburn sal dan in ŉ streekhof verskyn waar ŉ verhoordatum na verwagting vasgestel sal word. Mashudu Malabi-Dzhangi, streekwoordvoerder van die nasionale vervolgingsgesag (NVG), het aan Maroela Media bevestig die aanklag van moord teen Hepburn is intussen na strafbare manslag verander. Maroela Media het vroeër berig Hepburn en sy vrou het op 11 Februarie vanjaar op ŉ plaas buite Modimolle bosvarke gaan jag. Hepburn het in sy verklaring wat aan die hof voorgelê is, gesê hulle het ná sononder in die mielieland gesit en vir die bosvarke gewag. Volgens Hepburn het hy ŉ donker voorwerp in die land gesien wat soos ŉ groot bosvark gelyk en in sy rigting gekyk het. Hy beweer hy het ook die kenmerkende geluid gehoor van ŉ bosvark wat mieliestronke van die plant afstroop. Hepburn het gesê hy het na die voorwerp gemik en geskiet. Toe die voorwerp ŉ vreemde geluid maak, het hy besef hy het moontlik iemand raakgeskiet. Die oorledene is later as Jan Railo (23), ŉ werker op een van die buurplase, geïdentifiseer. Volgens Hepburn het polisiebeamptes, wat eerste op die toneel was, ŉ groot sak vol mielies ŉ paar meter van die oorledene in die land gevind. Hepburn het gesê hy vermoed Railo het gesit omdat hy besig was om mielies in die sak te sit. Kapt. Richard Boshomane, die ondersoekbeampte in die saak, het tydens Hepburn se borgtogaansoek getuig hy kan nie bevestig of ŉ sak mielies wel naby die oorledene gevind is soos Hepburn beweer nie. Hepburn is in Februarie op borgtog van R15 000 vrygelaat. Lees alle vorige berigte oor Stefan Hepburn op Maroela Media.